CELEX: 62021TN0462
Language: el
Date: 2021-08-03 00:00:00
Title: Υπόθεση T-462/21: Προσφυγή της 3ης Αυγούστου 2021 — Portigon κατά Επιτροπής

13.9.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 368/38
            
         
      Προσφυγή της 3ης Αυγούστου 2021 — Portigon κατά Επιτροπής
      (Υπόθεση T-462/21)
      (2021/C 368/54)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Portigon AG (Ντίσελντορφ, Γερμανία) (εκπρόσωποι: A. Bischke, H.-J. Niemeyer και F. Grossmann, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει στο σύνολό της την εκδοθείσα κατά της Portigon AG απόφαση της Επιτροπής, της 20ής Μαΐου 2021 (C (2021) 3489) (AT.40324 — Ευρωπαϊκά κρατικά ομόλογα)·
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους έξι λόγους.
      
                  1.
               
               
                  Με τον πρώτο λόγο προβάλλεται προσβολή του δικαιώματος ακροάσεως και παράβαση της υποχρέωσης αιτιολογήσεως
                  
                              —
                           
                           
                              Η Επιτροπή ούτε εξέθεσε με σαφήνεια ούτε αιτιολόγησε την προσαπτόμενη στην προσφεύγουσα συμπεριφορά, παραβαίνοντας ως εκ τούτου το άρθρο 296, δεύτερο εδάφιο, ΣΛΕΕ·
                           
                        
                              —
                           
                           
                              Η Επιτροπή δεν απέστειλε στην προσφεύγουσα συμπληρωματικές αιτιάσεις, παρά μόνον απλή επιστολή στην οποία περιγράφει πραγματικά περιστατικά.
                           
                        
            
                  2.
               
               
                  Με τον δεύτερο λόγο προβάλλεται παραβίαση της αρχής της συνοχής της έννομης τάξης
                  H απόφαση της Επιτροπής έρχεται σε αντίθεση με άλλη δική της απόφαση, η οποία αφορά κρατική ενίσχυση και εκδόθηκε το έτος 2011.
               
            
                  3.
               
               
                  Με τον τρίτο λόγο προβάλλεται ότι η Επιτροπή εσφαλμένως παρέλειψε να ασκήσει τη διακριτική της ευχέρεια
                  
                              —
                           
                           
                              Η Επιτροπή εσφαλμένως δεν έλαβε υπόψη της τις αιτιάσεις της προσφεύγουσας και σαφώς δεν άσκησε τη διακριτική ευχέρεια που διαθέτει κατά την έκδοση της απόφασης.
                           
                        
            
                  4.
               
               
                  Με τον τέταρτο λόγο προβάλλεται εσφαλμένη παραδοχή περί ενιαίας και διαρκούς παραβάσεως
                  
                              —
                           
                           
                              Η Επιτροπή εσφαλμένως θεωρεί ότι πρόκειται για ενιαία και διαρκή παράβαση, η οποία φέρεται ότι συνεχίστηκε και μετά τον χρόνο παραγραφής.
                           
                        
            
                  5.
               
               
                  Με τον πέμπτο λόγο προβάλλεται εσφαλμένη εκτίμηση της συμπεριφοράς για την οποία επιβλήθηκαν κυρώσεις βάσει του άρθρου 101 ΣΛΕΕ και παραβίαση της κατά το άρθρο 296, δεύτερο εδάφιο, ΣΛΕΕ υποχρέωσης αιτιολογήσεως
                  
                              —
                           
                           
                              Η Επιτροπή εσφαλμένως χαρακτήρισε την όλη συμπεριφορά ως περιορισμό του ανταγωνισμού λόγω αντικειμένου. Η Επιτροπή δεν απέδειξε τις φερόμενες ως αισθητές επιπτώσεις της εν λόγω συμπεριφοράς στην αγορά.
                           
                        
                              —
                           
                           
                              Η Επιτροπή εσφαλμένως καταλογίζει στην προσφεύγουσα τη συμπεριφορά πρώην υπαλλήλου της τελευταίας.
                           
                        
            
                  6.
               
               
                  Με τον έκτο λόγο προβάλλεται εσφαλμένη έκδοση απόφασης διαπιστώνουσας παράβαση, σύμφωνα με το άρθρο 7, παράγραφος 1, του κανονισμού (ΕΚ) 1/2003 (1)
                  
                  
                              —
                           
                           
                              Η απόφαση αντιβαίνει στο άρθρο 7, παράγραφος 1, του κανονισμού (ΕΚ) 1/2003, καθόσον η Επιτροπή δεν είχε έννομο συμφέρον να την εκδώσει κατά της προσφεύγουσας.
                           
                        
            
         (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003, L 1, σ. 1).